Neuvoston asetuksen N:o 17(1) 19 artiklan 3 kohdan mukainen tiedonanto

Asia COMP/29.373 - Visa International

(2001/C 226/10)

(ETA:n kannalta merkityksellinen teksti)

1. JOHDANTO

1. Ibanco Ltd. jonka nimi on vuodesta 1979 ollut Visa International Service Association, ilmoitti 31 päivänä tammikuuta 1977 komissiolle Visa-yhteenliittymää ja sen jäseniä koskevista useista eri säännöistä ja määräyksistä (Certificate of Incorporation, By-Laws and Operating Regulations) ja pyysi EY:n perustamissopimuksen 81 artiklan 1 kohdan mukaista puuttumattomuustodistusta tai vaihtoehtoisesti 81 artiklan 3 kohdan poikkeusta.

2. Komissio oli lähettänyt asian käsittelyn lopettamista koskevan hallinnollisen kirjeen, mutta aloitti Visa-asian tutkinnan uudelleen vuonna 1992 vastaanotettuaan asiasta kantelun ja peruutti hallinnollisen kirjeen. Uudessa tutkinnassa otettiin myös huomioon 23 päivänä toukokuuta 1997 rekisteröity Eurocommercen kantelu, joka koski muun muassa useita Visa Internationalin maksukorttijärjestelmään liittyviä näkökohtia, erityisesti monenvälistä toimitusmaksua. Eurocommerce on vähittäis- ja tukkukaupan sekä kansainvälisen kaupan edustusto yhteisössä.

2. OSAPUOLET

3. Visa International Service Association, jäljempänä "Visa", on voittoa tavoitteleva yhteisö, jonka omistavat noin 20000 eri puolilla maailmaa sijaitsevaa rahoituslaitosta, jotka ovat sen jäseniä. Visan maailmanlaajuiset tulot vuonna 1999 olivat 1,455 miljardia Yhdysvaltain dollaria, josta EU:n alueelta noin [...](2) miljoonaa dollaria. Visa, joka on merkitty kaupparekisteriin Yhdysvalloissa, vastaa Visa-korttijärjestelmän verkosta. Se hallinnoi tavaramerkkejä, määrittää järjestelmän säännöt ja tarjoaa varmennus- ja selvityspalvelua maailmanlaajuisen tietokone- ja teleliikenneverkon (VisaNet) kautta. Visa ei itse myönnä Visa-kortteja asiakkaille eikä tee kauppiaiden kanssa sopimuksia. Visa-korttien hyväksymisestä liikkeissä, vaan tästä toiminnasta huolehtivat sen jäseninä olevat rahoituslaitokset, jotka ovat saaneet Visalta toimiluvan.

4. Visalla on maailmassa kuusi toiminta-aluetta. Visa EU Region -toiminta-alueella, johon kuuluvat yhteisön lisäksi myös Islanti, Liechtenstein, Norja, Turkki, Israel, Kypros, Malta ja Sveitsi, on yli 5000 jäsentä. Päätöksenteosta vastaa Visan EU-toiminta-alueen hallitus (Visa EU Regional Board of Directors), jonka jäsenet valitaan joka toinen vuosi Visan jäseniin kuuluvista rahoituslaitoksista. EU-alueen hallitus vastaa alueen sisäisistä asioista kuten alueellisten säännösten - esimerkiksi alueellisten määräysten (Regional Operating Regulations) antamisesta ja alueellaan suoraan sovellettavien toimitusmaksujen tasosta.

5. Visan organisaatiossa on useita eri jäsenyystyyppiä, mutta yleisesti ottaen kaikki jäsenyystyypit ovat mahdollisia kaikille kyseisen maan liikepankkeja koskevien lakien mukaisesti toimiville laitoksille, joilla on oikeus ylläpitää sekkitilejä (demand deposits). Visa ei kuitenkaan hyväksy jäsenikseen hakijoita, joita hallitus pitää Visa-yhteisön kilpailijoina.

3. SOPIMUKSET

3.1 Yleistä

6. Visan ilmoitus koskee sääntöjä ja määräyksiä, joilla hallinnoidaan Visa-yhteisöä ja sen jäseniä (Certificate of Incorporation, International By-Laws ja Regional Board Delegations), sekä kansainvälisiä säännöksiä, jotka koskevat Visan maksukortteja [yleiset kansainvälistä toimintaa koskevat määräykset (General International Operating Regulations), EU-alueen määräykset (EU Regional Operating Regulations), säännöt erimielisyyksien ratkaisemiseksi (Dispute Resolution Rules) ja kortti sekä tuotemerkkiä koskevat määräykset (Card and Marks Specifications)]. Visan ilmoittamiin sääntöihin ja määräyksiin viitataan jäljempänä ilmauksella "säännöt"(3).

3.2 Toimitusmaksu

7. Visan sääntöjen mukaan korttitapahtumia vastaanottavan pankin on maksettava kortin myöntäneelle pankille kaikista Visa-korttitapahtumista toimitusmaksu (interchange reimbursement fee), kun vastaanottaja- ja myöntäjäpankki ovat eri pankkeja. EU-toiminta-alueella toimituspalkkion määrittää Visan EU-toiminta-alueen hallitus, jossa on Visan mukaan tällä hetkellä suunnilleen yhtä monta korttien myöntäjien ja korttitapahtumien vastaanottajien edustajaa. Monenvälinen toimitusmaksu (multilateral interchange fee, MIF) on tällä hetkellä kaikkien tapahtumien osalta nk. ad valorem -maksu eli vastaa tiettyä prosentuaalista osuutta nettomyynnistä. Maksun tarkka määrä vaihtelee esimerkiksi käytetyn Visa-korttityypin mukaan. Visa pitää tällä hetkellä monenvälisen toimitusmaksunsa tarkkaa määrää liikesalaisuutena eikä salli jäsenpankkiensa luovuttavan sitä koskevia tietoja asiakkailleen, esimerkiksi kauppiaille, joilta korttitapahtumia vastaanottavat pankit yleensä veloittavat monenvälisen toimitusmaksun kustannukset.

8. Visan EU toiminta-alueen hallituksen määrittämää monenvälistä toimitusmaksua sovelletaan suoraan kaikissa EU toiminta-alueen sisäisissä Visa-korttitapahtumissa eli tapahtumissa, joissa jäsenvaltiossa A myönnettyä Visa-korttia käytetään jäsenvaltiossa B sijaitsevassa liikkeessä. Visan mukaan tällaisten tapahtumien osuus oli vuonna 1999 noin 10 prosenttia yhteisössä sijaitsevien liikkeiden korttitapahtumien kokonaismäärästä. Jos Visan jäsenet eivät ole tehneet monen- tai kahdenkeskisiä sopimuksia kotimaisista tapahtumista veloitettavasta toimitusmaksusta, Visan EU-toiminta-alueen hallituksen määrittämää maksua sovelletaan suoraan myös kotimaisissa maksutapahtumissa. Visan mukaan Visan EU-toiminta-alueen hallituksen määrittämää maksua sovelletaan tällä hetkellä Kreikassa, Irlannissa, Italiassa, Alankomaissa ja Ruotsissa. Visa Internationalin ilmoitus ei koske Visan kansallisten jäsenten määrittämiä kotimaisia toimitusmaksuja.

3.3 Visan toimitusmaksunsa tueksi esittämät perustelut

9. Visa ei pidä monenvälistä toimitusmaksuaan hintana, jota veloitettaisiin korttien myöntäjien korttitapahtumien vastaanottajlle tai kauppiaille tarjoamista palveluista. Se pitää monenvälistä toimitusmaksua ennemminkin siirtona sellaisten yritysten välillä, jotka toimivat yhteistyössä tarjotakseen yhteisiä palveluja verkossa, jolle ovat ominaisia ulkoisvaikutukset ja yhteinen kysyntä. Visan mukaan monenvälistä toimitusmaksua tarvitaan korttien myöntämiseen ja korttitapahtumien vastaanottoon liittyvien kustannusten sekä kortinhaltijoilta ja kauppiailta saatavien tulojen välisen epätasapainon tasoittamiseen. Visa väittää, että nykyisessä Visa-järjestelmässä kortinhaltijoilta saatavat tulot ovat olennaisesti alhaisemmat kuin kortteja myöntäville pankeille aiheutuvat kustannukset. Korttitapahtumia vastaanottavien pankkien kauppiailta saamat tulot ovat puolestaan huomattavasti suuremmat kuin kustannukset, joita kyseisille pankeille aiheutuu maksujärjestelmän käytöstä. Toimitusmaksu mahdollistaa tämän epätasapainon tasoittamisen maksupalvelun kysynnän ja käytön lisäämiseksi. Visa väittää, että järjestelmä ei voisi toimia optimaalisesti ilman asianmukaista toimitusmaksua ja Visa-järjestelmän suurin vahvuus, kortinhaltijoiden ja kauppiaiden suuri määrä, menettäisi merkitystään.

4. VISAN EHDOTTAMAT MUUTOKSET

10. Poistaakseen komission havaitsemat ongelmakohdat Visa on tehnyt komissiolle virallisen ehdotuksen EU-toiminta-alueen sisäisen momenvälisen toimitusmaksunsa muuttamiseksi. Visan EU-alueen hallituksen toimeenpaneva komitea hyväksyi ehdotuksen 27 päivänä kesäkuuta 2001.

11. Visan ehdotus sisältää seuraavat kohdat:

a) Alueen sisäisen monenvälisen toimitusmaksun alentaminen;

b) objektiivisten vertailuarvojen käyttöönotto korttitapahtumien vastaanottajien korttien myöntäjille Visan alueen sisäisten tällä hetkellä maksamien monenvälisten toimitusmaksujen arvioinnissa; ja

c) avoimuus.

12. Ehdotus koskee myyntipisteissä suoritettuja maksutapahtumia kuluttajien saatavilla olevilla korteilla. Yrityskortit on jätetty ehdotuksen ulkopuolelle, sillä ne ovat Visan mukaan suhteellisen uusia tuotteita, joihin liittyy joitakin erityisominaisuuksia. Yrityskorttien sanotaan lisäksi edustavan vain pientä osuutta Visa-korttitapahtumien kokonaismäärästä.

4.1 Maksujen alentaminen

13. Visa ehdottaa Visan EU-toiminta-alueella kuluttajien käytössä oleviin kortteihin sovellettavan alueen sisäisen monenvälisen toimitusmaksun alentamista ottamalla käyttöön online-korttitapahtumista veloitettava tapahtumakohtainen kiinteä monenvälinen toimitusmaksu sekä alentamalla vähitellen myös tiettyihin luotto- ja maksuaikakortteihin sovellettavia tapahtumakohtaisia ad valorem -monenvälisiä toimitusmaksuja.

14. Visa ehdottaa online-korttitapahtumista veloitettavan keskimääräisen alueen sisäisen monenvälisen 0,28 euron toimitusmaksun käyttöön ottamista niin pian kuin se on teknisesti mahdollista, todennäköisesti huhtikuuhun 2002 mennessä. Visan ehtoduksen mukaan kyseisen maksun veloittamista jatketaan viisi vuotta. Maksua voidaan kuitenkin muuttaa, jos inflaatiotasossa tapahtuu huomattavia muutoksia. Visan mukaan keskimääräisestä online-korttitapahtumasta veloitettava maksu alenisi tämän seurauksena yli 50 prosenttia.

15. Tiettyihin alueen sisäisiin luotto- ja maksuaikakorttitapahtumiin sovellettavia monenvälisiä toimitusmaksuja ehdotetaan alennettaviksi viiden vuoden pituisen jakson aikana. Jos tämä alennus lasketaan yhteen jo aiemmin päätettyjen monenvälisten toimitusmaksujen alennusten kanssa, nykyinen painotettu keskimääräinen toimitusmaksu muutetaan 0,7 prosenttiin vuoteen 2007 mennessä, jos lähtökohdaksi otetaan Visan arvio eri korttityyppien tapahtumamääristä kyseisenä ajankotana. Visan arvion mukaan maksuihin tehtävät muutokset (pankki- ja luottokortteja koskevien muutosten yhteisvaikutuksesta) alentaisivat kortteja myöntävien pankkien tuloja monenvälisistä toimitusmaksuista viiden vuoden aikana yli 20 prosenttia verrattuna tilanteeseen, jossa ehdotus jäisi toteutumatta.

4.2 Objektiivisuus

16. Visa ehdottaa, että Visa-maksupalveluiden tarjoamiseen liittyviä kolmea kustannusryhmää käytetään objektiivisina vertailuarvoina arvioitaessa alueen sisäisiä monenvälisisä toimitusmaksuja, joita korttitapahtumien vastaanottajat maksavat tällä hetkellä korttien myöntäjille myyntipisteissä suoritettavista tapahtumista. Nämä kolme kustannusryhmää ovat tapahtumien käsittelykustannukset, kortinhaltijoille veloituksetta myönnettävästä rahoituksesta aiheutuva kustannukset (nk. float) ja maksutakuun antamisesta aiheutuvat kustannukset. Kuhunkin kustannusryhmään sisältyvät kustannustekijät määritettäisiin tutkimuksen avulla ja joistakin kustannustekijöistä otettaisiin kustannusten vetailuarvojen laskennassa huomioon vain tietty prosentuaalinen osuus.

17. Visan ehdotuksen mukaan monenvälisten toimitusmaksujen todellinen taso ei ylittäisi näiden kolmen kustannusryhmän yhteissummaa lukuun ottamatta poikkeustapauksia, jollaiseksi voidaan katsoa esimerkiksi tarve rajoittaa teknistä kehitystä mahdollisesti haittaavaa käyttäytymistä. Asiasta on tarkoitus päättää vasta sen jälkeen, kun tapauksesta on keskusteltu komission kanssa. Visa voi käyttää harkintavaltaa ja asettaa monenvälisen toimitusmaksun alemmalle tasolle katsoessaan sen olevan perusteltua kaupallisista syistä.

4.3 Avoimuus

4.3.1 Kustannuksia koskevat tutkimukset

18. Visa toimittaisi komissiolle tutkimukset heti kun ne valmistuvat. Tutkimuksiin sisältyy 16 kohdassa mainittuihin kolmeen kustannusryhmään perustuvia laskelmia, joissa erotetaan toisistaan luotto- ja pankkikortteihin liittyvät tiedot sekä online-kortteihin liittyvät tiedot.

19. Kyseiset tutkimukset toteuttaa Visa ja niiden tarkastamisesta vasta ulkopuolinen tilitoimisto. Tutkimusten toteuttamisessa käytettävät tiedot kerätään valitsemalla edustava otos ETA-maihin sijoittautuneita, Visan EU-toiminta-alueen jäsenpankkeja.

4.3.2 Monenvälisen toimitusmaksun avoimuus kauppiaille

20. Visan ehdotuksen mukaan sen sääntöjä muutettaisiin myös siten, että jäsenpankit saisivat oikeuden luovuttaa kauppiaille näiden pyynnöstä tietoja Visan EU-toiminta-alueen voimassa olevista sisäisistä monenvälisistä toimitusmaksuista ja edellä mainittujen kolmen kustannusryhmän prosentuaalisesta osuudesta kyseisistä maksuista. Kauppiaille on ilmoitettava mahdollisuudesta pyytää kyseisiä tietoja pankeiltaan.

5. KOMISSION AIKOMUS

21. Edellä esitetyn perusteella komissio aikoo ottaa myönteisen kannan ilmoitettujen Visan sääntöjen monenvälisiä toimitusmaksuja koskeviin määräyksiin. Ennen sitä komissio kehottaa niitä kolmansia, joiden etua asia koskee, lähettämään huomautuksensa yhden kuukauden kuluessa tämän tiedonanon julkaisemisesta Euroopan yhteisöjen virallisessa lehdessä. Huomautukset lähetetään postitse viitteellä COMP/29.373 - Visa International seuraavaan osoitteeseen: Euroopan komissio Kilpailun pääosasto

Linja D, yksikkö D1 (rahoituspalvelut),

Rue de la Loi/Wetstraat 200 B - 1049 Bruxelles/Brussel Tai telekopioitse: (32-2) 296 98 07.

(1) EYVL 13, 21.2.1962, s. 204/62, sellaisena kuin se on viimeksi muutettuna asetuksella (EY) N:o 1216/1999 (EYVL L 148, 15.6.1999, s. 5).

(2) Luottamuksellisten tietojan paljastamisen estämiseksi on tekstiä toimituksellisesti muutettu.

(3) Komissio julkaisi 14 päivänä lokakuuta 2000 asetuksen N:o 17 19 artiklan 3 kohdan mukaisen tiedonannon (EYVL C 293, 14.10.2000, s. 18), jossa asianomaisia kolmansia kehotettiin toimittamaan huomautuksensa komission aikomuksesta ottaa myönteinen kanta joihinkin Visan sääntöjen määräyksiin. Kyseiset määräykset koskivat erityisesti lisämaksukieltoa ja rajatylittäviä palveluita koskevia muutettuja sääntöjä.